Theresa Scavenius (ALT), 2023-03-14:
Tak for det.
Jeg har egentlig været meget overvældet over at skulle snakke om de her ting i dag.
Nogle af os skal også snakke om EU-redegørelsen her om lidt, og det er jo de her ekstremt komplekse spørgsmål, som det næsten er umuligt at finde nogle gode løsninger på.
Det er jo derfor, vi i dag også primært bare kan snakke om at opliste alle problemerne og udfordringerne og så forsøge at finde nogle løsninger.
Men grundlæggende synes jeg bare, det er rigtig svært.
For det, vi står over for i Arktis, er jo konsekvenserne af noget politik, der er blevet ført i mange årtier, og når man først har nogle problemer, er det rigtig svært at løse dem igen, og det er selvfølgelig primært en manglende klimapolitisk indsats, men det er jo også en manglende diplomatisk indsats.
Det er derfor, jeg synes, det er lidt ærgerligt, at der bliver snakket så meget forsvarspolitik i dag, og det er også derfor, jeg er glad for, at det er udenrigsministeren, der er her i dag.
For det her handler ikke kun om at snakke forsvar.
Det er jo det her med, at det arktiske på en eller anden måde er sådan en miniverden, hvor vi kan se helt tydeligt, hvordan alle problemstillinger i dag er meget filtret sammen.
Det er her, hvor vi kan se, at tingene hænger sammen, og hvad der måske i mange år her i Danmark har føltes som noget, hvor det var forskellige ting, og hvor vi godt kunne lave handelspolitik et sted og lave klimapolitik et andet sted, så er det altså virkelig tydeligt her at se, hvor tæt de forskellige konflikter hænger sammen.
Det er også derfor, det er ekstremt ærgerligt, at vi stadig væk er fanget i det her med det 20. århundredes territoriale konflikter, hvor det handler om at finde ud af, hvor det lige er, grænserne skal gå.
Men så langt er vi ikke kommet endnu, og det er også derfor, at det er en stor udfordring, at vi har et så svækket FN, synes jeg.
For når vi snakker NATO, ja, så er det ekstremt vigtigt, men den største udfordring, vi har, er, at vi ikke har stærke internationale fredsbevarende institutioner, og derfor håber jeg også, at sådan noget som et styrket EU-engagement i det arktiske område kan være rigtig positivt og måske også netop Arktisk Råd og Nordisk Råd.
Jeg ved slet ikke nok om alle de her ting, og jeg har allerede lært rigtig meget i dag ved at lytte til alle jeres taler, vil jeg sige, og der er rigtig mange aspekter, jeg slet ikke forstår i dybden endnu, men som jeg håber vi kan samarbejde om fremadrettet.
Jeg har bare nogle pointer, jeg lige vil nævne, og den første er, at i hvert fald når vi snakker forsvarspolitik, er det rigtig vigtigt, og vi kan tydeligt se det i Arktis, at vi har brug for den her bredspektrede forståelse af, hvad forsvar er.
Forsvar er ikke kun krudt og kugler, det er også civilt forsvar, det er også beredskab, det er også det her med dual use, og det er i det hele taget også energi- og klimapolitik, og jeg håber virkelig, at det bliver taget med her, når vi skal med til forsvarsforhandlinger.
Jeg har også en anden pointe, jeg gerne vil have med i dag, og det er i forhold til klimapolitikken.
For jeg synes også, det kunne være rart, hvis vi havde den her ærlige samtale omkring, hvor lidt klimapolitik, der bliver lavet globalt set, og det betyder, at der kommer til at være ret vilde konsekvenser i det arktiske område.
Lige nu er det, som om man meget tænker, at der kommer til at ske en masse i forhold til klimapolitik, Parisaftalen bliver overholdt, og derfor behøver vi ikke at tænke i konsekvenserne.
Men jeg synes, vi ligesom skal køre en tostrenget strategi, hvor vi selvfølgelig stadig væk arbejder for det, men også samtidig har et fokus på, hvad der så faktisk sker, hvis den nuværende globale politiske situation fortsætter.
Vi har brug for nogle analyser og noget viden om, hvad der faktisk sker om 5, 10 eller 30 år i forhold til det arktiske område.
Og der er både nogle trusler, men der er måske også nogle muligheder, som det kan være relevant at kigge på.
Så den her tostrengede klimapolitiske tilgang til det arktiske område vil jeg gerne tale for.
Min næste pointe er det her med, at når vi snakker arktisk politik, og det er der rigtig mange af jer andre der også har nævnt, så har vi brug for den her sådan nye Grønlandspolitik fra dansk side.
Det er ret vigtigt, at vi får genopbygget tilliden og i det hele taget måske kigger lidt tilbage og siger: Hvad gik galt?
Hvad har vi begået af fejl, og hvordan kan vi genopbygge det?
Og der synes jeg måske, at noget af det, der kunne inspirere, også var at kigge på den måde, man har lavet det på i Europa, hvor man har lavet forskellige investeringspuljer osv., som kunne være en måde at facilitere det på, ikke bare i forhold til netop det arktiske, men i virkeligheden bare i det hele taget det grønlandske samfund.